Ejowvokoghene Oduduru

**Ejowvokoghene Divine Oduduru** (født 7. oktober 1996 i Ughelli i delstaten Delta) er en nigeriansk friidrettsutøver som konkurrerer i sprintløp. Han ble afrikansk juniormester på 100 og 200 meter ved Juniorafrikamesterskapet i friidrett 2015. 

## Idrettskarriere
;2013
Oduduru deltok ved Ungdomsafrikamesterskapet i friidrett 2013 i mars, i Warri i Nigeria. Der vant han både 100 og 200 meter. Hans landsmann Ismaila Adedeji Yusuf fikk bronse på begge disse distansene. Oduduru deltok også på stafettlaget som fikk bronse på medleystafetten. I juli deltok han ved Ungdoms-VM i friidrett 2013. På 100 meter ble han slått ut i semifinalen, med tiden 11,05. På 200 meter satte han personlig rekord i semifinalen, med 21,13, men endte på 6.-plass i finalen med tiden 21,37. Ved Juniorafrikamesterskapet i friidrett 2013 vant han 200 meter, og var med å vinne gull på 4 x 100 meter stafett.  

;2014
Han vant 200 meter under det nigerianske mesterskapet i friidrett i 2014, og kom på sjetteplass på 100 meter. Ved Junior-VM i friidrett 2014 kom han på andreplass på 200 meter, der han satte ny personlig rekord i semifinalen med 20,66. Han deltok også på 4 x 100 meter, der Nigeria kom på 5.-plass. Rett etter junior-VM deltok han ved Samveldelekene 2014, der Nigeria kom på 6.-plass på 4 x 100 meter. I august deltok han ved Afrikamesterskapet i friidrett 2014, der han kom på 6.-plass på 200 meter og løp i innledningsheatet på 4 x 100 meter, og fikk dermed gullmedalje, da Nigeria vant finalen. 

;2015
Han vant tre gull ved Juniorafrikamesterskapet i friidrett 2015 - 100 og 200 meter individuelt, samt på 4 x 100 meter stafett. I mai deltok han ved IAAF World Relays 2015, der han løp 4 x 200 meter, men Nigeria ble diskvalifisert på grunn av feil veksling. Ved Panafrikanske leker 2015 kom han på 2.-plass på 200 meter, bak Hua Wilfried Koffi, og han deltok også på 4 x 100 meter, men her ble Nigeria igjen diskvalifisert på grunn av feil veksling. 

;2016
Gjennom den nasjonale AFN Golden League i Nigeria vant Oduduru 100 og 200 meter i flere stevner. Han vant sin semifinale på 200 meter under Afrikamesterskapet i friidrett 2016, men stilte ikke til start i finalen. Han vant 200 meter under det nigerianske mesterskapet i friidrett 2016, og fikk sølv på 100 meter, bak Seye Ogunlewe. I Sommer-OL 2016 deltok han på 200 meter, men ble slått ut i semifinalen, der han kom på sjuendeplass i sitt heat. 

;2017
Oduduru konkurrere ikke internasjonalt i 2017, men deltok i en del universitetsstevner i USA. Han deltok bl.a. i Michaael Johnson Invitational, der han vant 100 meter og kom på tredjeplass på 200 meter. 

;2018
Han vant 60 og 200 meter innendørs i Texas Tech Open, og satte der personlig rekord på 60 meter med 6,58 sekunder og på 200 meter med 20,18 meter. I Big 12 Indoor Championships vant han 200 meter og fikk sølv på 60 meter. Han kom på andreplass på 200 meter under NCAA-mesterskapet innendørs, og kom på sjetteplass på 60 meter. 

Utendørs vant han 100 meter under Michael Johnson Invitational, med ny personlig rekord på 10,10 sekunder. Han satte personlig rekord på 200 meter med 20,13 sekunder i Big 12 Conference Championships, der han vant 200 meter og 100 meter, og fikk også gull på 4 x 100 meter stafett. I juni vant han 200 meter under NCAA-mesterskapet i friidrett. Han deltok i Afrikamesterskapet i friidrett 2018, og fikk der sølv på 200 meter, bak Ncincihli Titi, og fikk også sølv på 4 x 100 meter stafett.   

;2019
Han vant 60 meter og 200 meter under Big 12 Championships i februar, og under NCAA-mesterskapet i friidrett innendørs vant han 200 meter, og kom på sjuendeplass på 60 meter.  

Den 20. april satte han årsbeste i verden på 100 og 200 meter utendørs under Michael Johnson Invitational i Waco i Texas. Han vant der 100 meter på 9,94 sekunder og 200 meter på 19,76 sekunder. Begge disse tidene var også personlige rekorder. 

;2021
I 2021 representerte han landet sitt under Sommer-OL 2020 i Tokyo på 100 meter der han ble diskvalifisert i førsøksheatet. Oduduru deltok også på 200 meter der han ble utslått i semifinalen.

## Referanser


## Eksterne lenker
* 
*  Profil hos All-Athletics (arkivert 2017)
*  Profil hos Track & Field Results Reporting System (TFRRS)